आहा–राराको उद्घाटन खेलमा सहारा र धरान भिड्दै
पोखरा रंगशालामा बिहीबार आयोजक सहारा क्लब र धरान फुटबल क्लबबीचको उद्घाटन खेलसँगै २२ औं आहा–रारा पोखरा गोल्डकप फुटबल सुरु हुँदै छ । यसपालि १० टिम प्रतिस्पर्धी छन् ।
पोखरा — पोखरा रंगशालामा बिहीबार आयोजक सहारा क्लब र धरान फुटबल क्लबबीचको उद्घाटन खेलसँगै २२ औं आहा–रारा पोखरा गोल्डकप फुटबल सुरु हुँदै छ । यसपालि १० टिम प्रतिस्पर्धी छन् ।सहारासहित धरान फुटबल क्लब, मनाङ मर्स्याङ्दी क्लब, मछिन्द्र फुटबल क्लब, चर्च ब्वाइज युनाइटेड क्लब, भुटानिज युथ स्पोर्ट्स क्लब मिनेसोटा (अमेरिका), संकटा क्लब र विभागीय तीन टिम एपीएफ, आर्मी र पुलिसले प्रतिस्पर्धा गर्दै छन् ।पुस १५ मा नेपाल पुलिस र चर्च ब्वाइज, पुस १६ मा धरान र सहाराबीचको विजेतासँग एपीएफले क्वाटरफाइनल खेल्ने छ । पुस १७ मा पुलिस र चर्च ब्वाइजबीचको खेलको विजेतासँग मछिन्द्रले क्वाटरफाइनलमा भिड्ने छ ।तेस्रो क्वाटरफाइनल खेल पुस १८ मा आर्मी र संकटा क्लबबीच हुनेछ । चौथो क्वाटरफाइनलमा पुस १९ मा मनाङ र भुटानी क्लबबीच प्रतिस्पर्धा हुनेछ । पुस २० र २१ मा सेमिफाइनल हुनेछ । पुस २३ मा फाइनल हुनेछ ।उद्घाटन खेलमा सहारा क्लबबाट गोलरक्षक राजाबाबु थापा, विमल रेग्मी, जीवन गुरुङ, नरेन्द्र चौधरी, पासाङ लामा, राजकुमार कुँवर, सरोज गुरुङ, सुशील बराल, सुदिप गुरुङ, मुकुन्द निउरे, अनिश लिम्बु, भागवत चौधरी, आकाश थपलिया, अमिन रावल, अनिल गुरुङ, विक्रमसिंह ठकुरी, सुशील लामा, अभिषेक राना, विपुल गौतम, विशाल नेपाली, नवराज धमेल र सन्तोष शाहीले खेल्दै छन् । मुकुन्द, भागवत, अनिश, अभिषेक, विशाल, नवराज र सन्तोष सहाराको आफ्नै एकेडेमीका खेलाडी हुन् ।०५८ सालमा भएको क्याराभान गोल्डकपलाई गणना गर्दै यसपालि २२ औं संस्करणबाट नामांकित गरिएको हो । क्लबका महासचिव रामजीप्रसाद अधिकारीले बचत रकम क्लबबाट सञ्चालित सूर्यबहादुर केसी स्मृति सहारा फुटबल एकेडेमीमा खर्च गर्ने बताए । उनका अनुसार हाल तेस्रो ब्याचको एकेडेमीमा १० जिल्लाका १३ प्रशिक्षार्थी छन् । उक्त एकेडेमीको स्रोत नै फुटबल प्रतियोगिता रहेको छ ।प्रतियोगिताबाट १ करोड ५९ लाख ५० हजार रुपैयाँ आम्दानी र १ करोड १३ लाख ५६ हजार रुपैयाँ खर्च हुने अनुमान गरिएको छ । विजेताले १२ लाख रुपैयाँ पाउने छ । यस वर्ष अघिल्लोमा भन्दा २ लाख रुपैयाँ थप गरिएको हो । अघिल्लो वर्ष उपविजेताले ५ लाख पाउने गरेकोमा यस वर्ष ६ लाख रुपैयाँ प्राप्त गर्ने छ । उत्कृष्ट ५ विधामा र सर्वाधिक गोलकर्ताले २५–२५ हजार रुपैयाँ पाउने छन् । प्रत्येक खेलको म्यान अफ दी म्याचले ८ हजार र फाइनलमा १० हजार रुपैयाँ पाउने छन् ।क्लबले यस वर्ष सर्वोत्कृष्ट राष्ट्रिय फुटबल खेलाडी पुरस्कार अनन्त तामाङलाई प्रदान गर्दै छ । राष्ट्रिय टोलीका डिफेन्डर ताम्राङलाई ५० हजार रुपैयाँ राशिको पुरस्कार प्रदान गर्ने निर्णय भएको क्लबका अध्यक्ष हरिराम गुरुङ (सुरज)ले बताए । यस अघि भरत खवास, किरण चेम्जोङ, सुजल श्रेष्ठ, अभिषेक रिजाल र अन्जन विस्टले उक्त पुरस्कार प्राप्त गरिसकेका छन् । गत वर्ष उक्त पुरस्कारको राशि ३५ हजार रुपैयाँ रहेको थियो । यस वर्ष पुरस्कार राशिमा १५ हजार रुपैयाँ थप भएको हो । गत वर्षकों विजेता एपीएफ क्लब र उपविजेता मनाङ मर्स्याङ्दी क्लब रहेका थिए ।यस प्रतियोगितालाई पहिलो संस्करणदेखि नै मुख्य प्रायोजकको रुपमा हिमश्री फुड्स प्रा.लि. को उत्पादन आहा तथा रारा तयारी चाउचाउले गरिरहेको छ । थप १० वर्ष प्रायोजन गर्ने सम्झौता हालै सहारा क्लब र हिमश्री फुड्सबीच भएको छ । उक्त सम्झौतासँगै यसपल्ट प्रतियोगिताको नाममा आहा–रारासँगै पोखरा थपिएको हो । यसअघि आहा–रारा गोल्ड कपको नामबाट प्रतियोतिगा हुँदै आएको थियो । 